Diari Oficial de la Generalitat Valenciana


Sumari del DOGV 4920, del 10-01-2005 (2004/13364)

ORDE de 29 de desembre de 2004, de la Conselleria d'Empresa, Universitat i Ciència, per la qual es convoca el concurs de «Jóvens Consumidors».
----------------------------------------------------------------------------------------------------------------------------------------------

### Dades del document

Número de DOGV
:   4920

Data del DOGV
:   10-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/13725


Data del document
:   29-12-2004

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * premi cultural
    * jove
    * consumidor
    * societat de consum
    * distinció honorífica

ORDE de 29 de desembre de 2004, de la Conselleria d'Empresa, Universitat i Ciència, per la qual es convoca el concurs de «Jóvens Consumidors». [2004/F13447]
  
Promoure l'educació del consumidor en els centres educatius de la Comunitat Valenciana, és una de les prioritats de la Generalitat, amb l'objectiu que l'alumnat desplegue les capacitats i els hàbits crítics i responsables pel que fa al consum. En esta línia, la Generalitat ha desplegat una sèrie d'iniciatives entre les quals es troba la convocatòria de concursos destinats a este col·lectiu.
  
A fi de possibilitar el desplegament de treballs que aprofundixen en el coneixement de l'Estatut de Consumidors i Usuaris de la Comunitat Valenciana, es convoca el present concurs «Jóvens Consumidors».
  
Per a reconéixer l'esforç i la qualitat de les aportacions dels participants en el concurs, es vol dotar amb premis els millors treballs presentats.
  
Per això i en virtut de les facultats que em conferix l'article 35 de la Llei 5/1983, de 30 de desembre, de Govern Valencià, i en l'article 47 del Text Refós de la Llei d'Hisenda Pública de la Generalitat,
  
ORDENE
  
Concurs «Jóvens Consumidors»
  
Article 1. Convocatòria
  
Constituïx l'objecte de la present orde, la convocatòria del concurs «Jóvens Consumidors». Es tracta d'una iniciativa per a aprofundir en el coneixement, entre els jóvens de 10 a 16 anys, de l'Estatut de Consumidors i Usuaris de la Comunitat Valenciana, instrument bàsic per a la protecció dels drets dels consumidors.
  
L'objecte del concurs és la realització d'una sèrie d'activitats didàctiques que facen referència sobre els diferents aspectes de la llei, i que finalitzen amb l'elaboració, per part de les persones participants, de materials informatius que servisquen per a difondre entre els més jóvens, el contingut del dit estatut, i en especial, els drets que esta llei reconeix a tots els ciutadans.
  
Article 2. Persones participants
  
Poden participar en la convocatòria grups de jóvens de 10 a 16 anys residents a la Comunitat Valenciana, coordinats per un responsable, i en equips d'un mínim de 4 persones i un màxim de 30. Els grups s'han d'enquadrar, per edats, en una de les categories que preveu l'article 6.1.
  
Article 3. Presentació dels treballs
  
1. Les sol·licituds per a participar en el concurs han de dirigir-se a la Direcció General de Seguretat Industrial i Consum, i es presenten en l'imprés normalitzat en el Registre General de la Conselleria d'Empresa, Universitat i Ciència, carrer de Colom, 32, 46589 València o en qualsevol altra de les formes que preveu l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El coordinador responsable, amb indicació del càrrec i de les seues funcions subscriu la sol·licitud i la llista de jóvens que formen el grup, amb indicació de la data de naixement i el lloc de residència, que s'acompanya de la següent documentació:
  
a) Còpia del DNI del coordinador responsable.
  
b) Autorització firmada pels representants legals dels menors d'edat per a la participació en el concurs i perquè l'import econòmic del premi es pague al coordinador responsable en el seu nom.
  
c) El material elaborat (original i còpia) que es presenta en la convocatòria i que ha de desplegar-se en l'exercici 2005.
  
d) Memòria descriptiva de com es va realitzar el treball (original i còpia) amb un màxim de 10 i un mínim de 5 folis, en la qual es descriuen totes les activitats desplegades. S'acompanya d'evidència, en forma de reportatge fotogràfic, del desplegament del treball.
  
3. El termini de presentació de les sol·licituds començarà el 17 de gener i finalitzarà el 18 d'abril de 2005.
  
4. Presentar els treballs suposa l'acceptació expressa de totes les bases de la present convocatòria.
  
Article 4. Característiques del treballs
  
En l'elaboració dels materials es pot utilitzar qualsevol suport didàctic: cartells, fullets, decàlegs, còmics, CD-Rom, jocs, cançons, anuncis, vídeos, etc., els quals han de tindre les característiques següents:
  
a) Si es tracta de textos i/o material gràfic (fullets, còmic, cartells, etc.) el treball presentat no excedirà de 10 folis.
  
b) En el cas de material audiovisual i / o interactiu (espots, vídeos, cançons, etc.) la seua durada no ha de superar els 15 minuts.
  
Article 5. Jurat
  
1. El jurat, examinarà i avaluarà els treballs presentats, el qual està format per:
  
- Dos representats de la Direcció General de Seguretat Industrial i Consum que designa el director general, que inclourà el nomenament del president del jurat.
  
- Un representant de la Direcció General d'Ensenyament
  
- Actuarà com a secretari amb veu i sense vot un funcionari de l'Àrea de Seguretat Industrial i Consum
  
2. Per a la selecció dels treballs amb dret a premi el jurat tindrà en compte els criteris següents:
  
a) Les activitats realitzades amb anterioritat per a desplegar el treball.
  
b) La qualitat del material elaborat.
  
c) Les possibilitats de difusió del material entre la població jove.
  
d) L'originalitat del treball.
  
3. El jurat tindrà facultats per a resoldre tots els dubtes que apareguen en la interpretació de les bases.
  
4. El jurat ha d'elevar la seua decisió al conseller d'Empresa, Universitat i Ciència qui ha de resoldre l'atorgament del premis. La resolució s'ha de notificar a les persones interessades en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Els premis concedits es publicaran en el Diari Oficial de la Generalitat Valenciana amb expressió de la convocatòria, del programa i del crèdit pressupostari a què s'imputen, beneficiari, quantitat concedida i finalitat o finalitats d'estos.
  
Article 6. Premis
  
1. Els treballs guardonat obtindran els següents premis:
  
- Un premi de 800 euros per a la categoria de jóvens de 10 a 12 anys.
  
- Un premi de 800 euros per a la categoria de jóvens de 13 a16 anys.
  
- Dos premis de 600 euros a distribuir indistintament entre les dos categories.
  
- Sis premis de 300 euros a distribuir indistintament entre les dos categories.
  
2. Per a tots els treballs presentats, que reunisquen els requisits establits en esta convocatòria, s'expedirà un certificat de participació.
  
3. El jurat podrà declarar deserts alguns dels premis.
  
DISPOSICIONS ADDICIONALS
  
Primera
  
1. La concessió dels premis prevists en la present orde estarà condicionada a l'existència de crèdits adequat i suficient per a això en els pressuposts de la Generalitat per a l'exercici 2005.
  
2. D'acord amb el que preveu l'article 47.11 del Text refós de la Llei d'Hisenda Pública i segons el que establisca la Llei de Pressuposts de la Generalitat per a l'any 2005, per orde de la Conselleria d'Empresa, Universitat i Ciència es donarà publicitat a les línies de crèdit i de l'import global màxim destinat a la concessió dels premis prevists en la present disposició.
  
Segona
  
Tota alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que es pot aplicar, a allò que prescriuen els articles 47 i47 bis de la Llei d'Hisenda Pública de la Generalitat i seran motiu de reintegrament de les quantitats rebudes les que preveu l'article 47.9 de l'esmentada llei i en l'article 37 de la Llei 38/2003, de 17 de novembre, General de Subvencions.
  
Tercera
  
1. Els guanyadors del concurs tenen l'obligació de cedir a la Generalitat tots els drets d'explotació derivats de la publicació del treball, de manera que la Generalitat pot utilitzar, per ella mateixa o per mitjà de terceres persones, físiques o jurídiques, de la forma que estime més convenient per als seus interessos, qualsevol de les imatges o elements que conformen la dita publicació.
  
2. Així mateix, els guanyadors tenen l'obligació d'assumir les responsabilitats que pugueren resultar de la utilització dels textos, imatges i altres elements creatius aportats per estos en la realització del treball i la propietat dels quals siga de terceres persones o entitats alienes a la present convocatòria.
  
DISPOSICIONS FINALS
  
Primera
  
Es faculta el secretari autonòmic d'Empresa per a dictar les disposicions i adoptar les mesures oportunes per al desplegament i l'aplicació del que disposa la present orde.
  
Segon
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 29 de desembre de 2004
  
El conseller d'Empresa, Universitat i Ciència,
  
JUSTO NIETO NIETO